આ અર્થતંત્ર,સાહિત્ય, ખેતી અને શહેરીકરણે માનવજાતને એક નવા કલ્ચર રૂપી ભેટ આપી, સમ્રાજ્યોની અને તેની સંસ્કૃતિની. મિડલઇસ્ટમાં શરુ થયેલું અક્કાડીયન, સુમેરિયન, બેબીલોનીયન સામ્રાજ્ય, પુરાતન ઈજીપ્ત, પુરાતન ચાઇનીઝ સામ્રાજ્ય, મોહેંજો દારો-હડપ્પાની સંસ્કૃતિ (જે હવે સિંધુ ખીણ ની સંસ્કૃતિ તરીકે ઓળખાય છે) અને એના પાયા પર ઉભેલી વેદિક સંસ્કૃતિ એ બધું એકબીજાની સમાંતરે વિકસ્યું. આ બધી સંસ્કૃતિ એક બીજા સાથે કનેક્ટેડ પણ હતી. આપણી સિંધુ ખીણ સંસ્કૃતિનાં એક શહેર ને પુરાતન બેબીલોનીયન સામ્રાજ્ય મેલુહા તરીકે ઓળખતું. થોડા આગળ જઈએ તો સિકંદર-મહારાજ પુરૂ વચ્ચેના યુદ્ધ પછી ભારતીય અને ગ્રીક સંસ્કૃતિ વચ્ચેના એક નવા યુગ ની શરૂઆત થઇ. સમ્રાટ ચંદ્રગુપ્ત મોર્યે ગ્રીક સેનાપતિ સેલ્યુકસ અને ગ્રીક સંસ્કૃતિ સાથે રોટી-બેટીનો વ્યવહાર શરુ કર્યો. અને વિશ્વમાં કદાચ પહેલીવાર આટલા મોટા પાયે પૂર્વ અને પશ્ચિમનાં બે મોટા સામ્રાજ્યો વચ્ચે યુદ્ધ સિવાય નો કોઈ વ્યવહાર શરુ થયો.